Коледари
Блести белоснежната нощ във гората,
звездите трептят на небето.
Със сребърни клони мълчат дървесата,
в пътеките вятърът шета.

А ето – в поляната тиха и снежна,
с дървета и храсти в гората,
окичена в сняг и със клончета скрежни,
блести и се смее елхата.

А близо до нея усмихнато свеждат
чела със поклон дървесата.
И плахо, със радост, отгоре поглеждат
звездите, и спят небесата.

Блести белоснежната нощ във гората. —
Елхата е в свилени дари...
Но ето — пристъпва засмяна зората,
и пеят в село коледари.

Стихотворения на Александър Вутимски